Egentlig er Politiforbundet imod, at der bliver sat numre på politibetjentes uniformer, blandt andet fordi man mener det vil give mere chikane.

Alligevel åbner forbundets formand Claus Oxfeldt nu for, at id-numre kan blive hverdag på betjentenes tøj.

Læs også : Betjente skal kunne identificeres

- Jeg er træt af at høre denne mistro til, at politifolk dækker over hinanden, og at vi prøver at skjule nogle ting. Så hvis man politisk beslutter, at man gerne vil have id-numre på uniformerne, så lever vi med det, for vi har ikke noget at skjule, siger han til DR Nyheder.

Politiforbund afviser kritik af nummerløse betjente

Debatten om id-numre på betjentene er blusset op, efter flere klagesager mod politiet er blevet droppet, fordi det er umuligt at identificere betjentene efterfølgende.

Blandt andet har Den Uafhængige Politiklagemyndighed (DUP) kritiseret, at det er for svært at finde frem til politifolk i klagesager. I ét tilfælde tog det således myndigheden hele fire år at finde frem til de relevante betjente i en klagesag.

Læs også : SF: Numre på betjente kan kun gå for langsomt

Claus Oxfeldt mener dog, at denne kritik er helt skudt ved siden af.

- Vi taler om nogle få enkeltsager, hvor efterforskningen fra først Statsadvokaten og siden Den Uafhængige Politiklagemyndighed har været amatøragtig, siger han.

Politiforbund vil kun have id-numre nogle gange

Det er Justitsministeriet og Rigspolitiet, der i fællesskab er ved at undersøge tre mulige scenarier for, hvordan identitetsnumre på politiets uniformer kan se ud.

Sådan kan politiet id-numre se ud Justitsministeriet og Rigspolitiet har udformet tre forslag til, hvordan identitetsnumre på politiets uniformer kunne udformes: Betjente skal kun bære numre under større politiforretninger, som demonstrationer, sikkerhedsindsatser, mv, da det er her, at det er sværest at identificere den enkelte betjent efterfølgende.

Betjente skal bære nummer altid, så de nemt kan blive identificeret, hvis der kommer klagesager.

Civilbetjente skal også bære nummer, så de ikke kan skjule sig fra klagesager blot fordi de er i civil. Om et, flere eller ingen af forslagene bliver til noget, er endnu uvist.

Mens et forslag beskriver, at betjentene skal bære id-numre døgnet rundt, mener Claus Oxfeldt at et andet forslag, hvor id-numrene kun benyttes under store aktioner, er mere brugbart.

- Vi skriver døgnrapporter hver dag, og jeg mener sagtens, at man kan dokumentere, hvad politifolk laver i det daglige. Så det er kun i forbindelse med større indsatser, at en løsning med id-numre kan komme på tale, siger han.

Komisk at sætte identifikation på civile betjente

Samtidig skyder han et tredje forslag om, at også civilklædte betjente skal bære identifikationsmærker, helt ned.